钦定古今图书集成/理学汇编/文学典/第097卷 > 谢理
## 钦定古今图书集成/理学汇编/文学典/第097卷 > 谢理

按《太平府志》：“理，字一卿，孚之孙，骞之子也。天分甚高，
文则求理致而不工于富丽，诗则本乎性情之正而
不巧于穿凿，盖有得夫家学之所自者。性刚毅，人有
不直，辄与之面折，论大节必以忠孝为首称。成化乙
酉，领乡荐，壬辰登进士第，偶得妄语疾，朝廷怜其疾，
不烦以事，遣人护归养病。病愈，将就征，适中宪公谢”
事于家，理曰：“吾父母荷蒙圣恩，得归林下，桑榆暮景
为惧，总使理得仕于朝，亦当请终养。今舍亲而仕，大
本已亏，奚取焉？”遂辍仕，念晨昏不离亲侧，父母有疾，
汤药必亲尝，每夜露诚请祷，亲体无恙乃已。事亲之
暇，杜门不出，府县，未尝一足迹，惟优游博望山中，自
号曰“山人”、曰“亹庵”、曰东岑子。尝构一室，扁其堂曰“皓
然”，日与诸弟子讲道其中。所著有《两生馀议》《周易解》
《春秋解》《程文集》《太平人物志》《东岑四说》《东岑笔记》《前
思录》《姑孰人文千家诗注解》《东园集》总若干卷，皆躬
自手录。卒年五十有二。其《人物志》叙次甚详。是时他
郡有志，太独无此书出，一郡文献不致湮没，理之力
也。